
A Kolozsvár-Belvárosi Unitárius Egyházközség klenódiumainak történeti áttekintése a 16–18. században

Dolgozatom témája a Kolozsvár-Belvárosi Unitárius Egyházközség klenódiumainak
történeti áttekintése a 16–18. században. A különböző kelyhek, kannák és tányérok
adományozási körülményeiről, eladásáról vagy elajándékozásáról gyűjtök adatokat. A dolgozat
célja, hogy felmérje a megnevezett egyházközség klenódiumállományát, azoknak történetét az
egyházközséghez való kerülésük pillanatától azok elkerüléséig vagy eladásáig. Ezek az
ezüstneműk nagyban gyarapították az eklézsia ingó és ingatlan javainak összességét, így
történetük bemutatása során az egyházközség életébe is bepillantást nyerhetünk. A 17. századtól
az 1807–1815-ben készült leltárig a különféle számadás- és jegyzőkönyvek őriztek meg fontos
adatokat. Ezek vizsgálata során talán felmérhetjük, hogy melyek azok a klenódiumok, amelyek
egykor a leltárakban szerepeltek, ma azonban már nincsenek az egyházközség tulajdonában.
Emellett a jelenleg meglévő legrégebbi darabokról is megtudhatunk történeti adatokat, ezáltal
értékelhetőbbé válhat azok szerepe az eklézsia többszáz éves történetében.
A dolgozatban elősorban történeti megközelítésből kívánok a klenódiumokkal
foglalkozni, és nem művészettörténeti szempontból. A dolgozatnak nem célja a különböző
ereklyék művészeti ismertetése, és azok pontos és részletes szakmai leírása. A hangsúly a
különféle tárgyak történetén van, azt vizsgálom, hogy mikor, kitől és miért kerültek a kolozsvári
unitárius eklézsia birtokába, illetve, hogy az évszázadok során mi történt ezekkel.



